Diari Oficial de la Generalitat Valenciana


Sumari del DOGV 2499, del 03-05-1995 (1995/834549)

ACORD de 22 de març de 1995, del Govern Valencià, que aprova l'ordenació urbanística per a una activitat industrial d'elaboració, emmagatzematge, criança i embotellament de vins, als polígons 13 i 14, parcel·les 91 i altres, del municipi de Cheste.
--------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2499

Data del DOGV
:   03-05-1995

Secció del DOGV
:   ALTRES DISPOSICIONS

Número del document
:   1995/834549


Data del document
:   22-03-1995

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 22 de març de 1995, del Govern Valencià, que aprova l'ordenació urbanística per a una activitat industrial d'elaboració, emmagatzematge, criança i embotellament de vins, als polígons 13 i 14, parcel·les 91 i altres, del municipi de Cheste.   
El Govern Valencià, en la reunió del dia 22 de març de 1995, adoptà l'acord següent:  
Vist l'expedient promogut per l'empresa C. Augusto Egli, SA, que demana la declaració d'interés comunitari, per procediment extraordinari, per a una activitat industrial d'elaboració, emmagatzematge, criança i embotellament de vi, als polígons 13 i 14, parcel·les 91 i altres, al punt quilomètric 82, de la carretera CC-3322, del terme municipal de Cheste (Valencia).  
Antecedents de fet  
Primer  
La sol·licitud de declaració d'interés comunitari esmentada es va registrar d'entrada en la Comissió Territorial d'Urbanisme de València el 29 de juny de 1994. Posteriorment, el 7 de juliol de 1994, es va demanar documentació complementària a la promotora de l'actuació i es va donar compte d'això a l'Ajuntament de Cheste en la mateixa data, i se li va demanar un informe respecte de la sol·licitud.  
Segon  
El dia 7 de juliol de 1994 es va donar audiència als ajuntaments de la zona (Vilamarxant, Riba-roja de Túria i Loriguilla) i es va donar un termini de 15 dies per a formular les al·legacions que consideraren convenient.  
També en aquesta data es van requerir informes sectorials de les conselleries d'Agricultura, Pesca i Alimentació, d'Economia i Hisenda, de Medi Ambient i d'Indústria, Comerç i Turisme, i també de la Demarcació de Carreteres de l'Estat a València i de l'Oficina del Pla de Carreteres de la Conselleria d'Obres Públiques, Urbanisme i Transports.  
Tercer  
El dia 15 de juliol de 1994, l'Ajuntament de Cheste va trametre l'informe requerit al seu moment, el qual era favorable a la declaració d'interés comunitari, i també les condicions de les cessions que els promotors de l'actuació han de dur a terme.  
Així mateix, el mateix dia s'emet un informe favorable per part de la Conselleria d'Economia i Hisenda, i el dia 28 de juliol de 1994 informa la Demarcació de Carreteres de l'Estat de València que l'actuació no presenta inconvenients en el seu àmbit de competències.  
Quart  
Presentat el corresponent aval bancari en concepte de fiança provisional per a respondre del fidel compliment de les obres d'urbanització de la construcció del celler objecte de la sol·licitud, el director general d'Urbanisme i Ordenació Territorial, amb l'acord previ de la Comissió Informativa de la Comissió Territorial d'Urbanisme de València, resol admetre a tràmit la sol·licitud presentada i ordena sotmetre-la a informació pública i obrir un termini per a presentar alternatives tècniques a l'originària, el qual tràmit es realitza amb sengles anuncis en el diari Levante el 13 d'octubre de 1994 i en el Butlletí Oficial de la Província número 242, del 12 d'octubre de 1994. No s'ha presentat cap al·legació ni alternativa tècnica en el termini establert, tal com es posa de manifest en la diligència emesa per la cap del Negociat de Registre dels Serveis Territorials d'Urbanisme el 30 de novembre de 1994.  
Cinqué  
El dia 15 de desembre de 1994, s'emet la declaració d'impacte ambiental de la sol·licitud presentada en què es considera acceptable als efectes ambientals.  
Sisé  
La Comissió Informativa de la Comissió Territorial d'Urbanisme de València, en la sessió del 22 de desembre de 1994, va acordar demanar un aclariment a la promotora de l'actuació respecte de les discordances que s'han detectat entre l'ordenació proposada en el projecte inicialment presentat i la que es reflecteix en l'estudi d'impacte ambiental i en el plànol d'accessos aportat posteriorment. D'altra banda, no es considera adequat el tractament de les zones verdes pel caràcter residual amb què estan plantejades.  
El dia 23 de desembre de 1994, la promotora presenta documentació complementària en què s'especifica que l'ordenació reflectida en l'estudi d'impacte ambiental i en el plànol d'accessos correspon a la primera fase del projecte, considerant-se com a ordenació final i sol·licitada la que figura en el projecte presentat inicialment, amb la modificació d'accés derivada de la Divisió de Carreteres de la Direcció General d'Obres Públiques de la Conselleria d'Obres Públiques, Urbanisme i Transports. D'altra banda, el dia 9 de gener de 1995, s'aporta un acord de l'Ajuntament de Cheste, el 4 de gener del mateix any, pel qual s'accepta la substitució de la cessió de la zona verda a l'interior de l'actuació per una compensació econòmica de 1.208.100 pessetes resultant d'aplicar a la superfície de cessió obligatòria de zona verda (4.027 m2) un valor de 300 PTA/m2.  
Seté  
El projecte consta de memòria informativa i justificativa, annexos, estudi econòmic, financer, ordenances, plànols d'informació i plànols d'ordenació. A més, al projecte, s'hi adjunta un estudi d'impacte ambiental.  
Tenint en compte que part d'aquesta documentació s'ha anat presentant i completant al llarg de la tramitació de l'expedient.  
Vuité  
La Comissió Informativa de la Comissió Territorial d'Urbanisme de València, en la sessió del 24 de gener de 1995, va acordar emetre un informe favorable sobre la sol·licitud d'actuació integral de què es tracta.  
Nové  
El conseller d'Obres Públiques, Urbanisme i Transports va emetre un informe favorable sobre l'actuació integral amb la Resolució del 24 de febrer de 1995.  
Fonaments de dret  
I. Constitueix l'objecte del present expedient l'ordenació i definició de l'ús i aprofitament urbanístic del projecte per a la instal·lació d'una activitat industrial d'elaboració, emmagatzematge, criança i embotellament de vi.  
Les instal·lacions industrials, pròpiament dites, es componen de celler, nau de matèria prima, oficines, zona comercial i de tast i zona de manteniment.  
Se situa sobre uns terrenys classificats pel Pla General de Cheste de sòl no urbanitzable protegit B que, segons aquest Pla, és el sòl que requereix mesures d'especial protecció perquè constitueixen àrees d'alta productivitat agrícola. En aquesta classe de sòl, el Pla permet les construccions destinades a explotacions agrícoles que guarden relació amb la naturalesa i la destinació de la finca, i també les edificacions i instal·lacions d'utilitat pública o interés social que s'hagen d'emplaçar en el medi rural.  
L'actuació la declaració d'interés comunitari de la qual se sol·licita ateses les seues característiques, tant de dimensions, més de 4 hectàrees, com el seu objecte, que conté una zona experimental agrícola de 70.055 m2 i els més de 16.000 m2 de construcció, fa que no siga possible la seua instal·lació en sòls urbans, urbanitzables o aptes per a la urbanització previstos pels planejaments vigents dels municipis de la zona. De manera que la seua ordenació i el seu aprofitament urbanístic s'ha de resoldre en els termes previstos en l'article 20 de la Llei de la Generalitat Valenciana, 4/1992, de 5 de juny, sobre Sòl No Urbanitzable, perquè es tracta d'una activitat industrial, que requereix l'ocupació d'una superfície major de 4 hectàrees i superfície construïda major de 8.000 m2, per la qual cosa només es pot autoritzar la seua implantació en el sòl no urbanitzable com a actuació integral a través del procediment extraordinari de declaració d'interés comunitari.  
II. En el present cas, respecte del procediment, s'han complit les prescripcions legals que exigeix la Llei de la Generalitat Valenciana, sobre Sòl No Urbanitzable. La documentació de l'expedient està completa segons els termes de l'article 20.2 d'aquesta llei i la legislació vigent d'impacte ambiental.  
III. Com hem assenyalat ateses les característiques de l'actuació -fonamentalment la necessitat de parcel·les de grans dimensions per a la ubicació d'edificacions industrials de grans dimensions, el funcionament de l'activitat com a única empresa i la necessitat de disposar terrenys agrícoles annexos per a l'aplicació de tecnologies experimentals- i el seu impacte territorial, es justifica la impossibilitat d'emplaçar la instal·lació en els sòls urbans, urbanitzables o aptes per a la urbanització previstos pels planejaments vigents en els municipis de la zona.  
En aquest sentit s'estableix una zonificació dels terrenys, diferenciant tres zones: l'àrea pròpiament d'instal·lacions, la zona experimental agrícola i una zona agrícola que confronta amb la carretera. La distribució de superfícies es resumeix en el quadre següent:  
 Edificacions industrials 16.550 m2  
 Equipament d'infraestructures 2.480 m2  
 Zona verda 9.026 m2  
 Vials 12.219 m2  
 Total zona d'instal·lacions 40.275 m2  
 Zona experimental agrícola 70.055 m2  
 Zona agrícola 12.650 m2  
 Superfície total 122.980 m2  
En les diferents zones s'estableixen, per mitjà de les ordenances, els usos detallats.  
IV. En el projecte presentat queden previstos i justificats de manera adequada els serveis requerits, sense que comporten una sobrecàrrega en la demanda en els serveis generals del municipi de Cheste, ni saturació de les infraestructures existents, en tal sentit.  
Respecte de les xarxes de serveis, les característiques més importants d'aquests són: proveïment d'aigua d'un pou propi situat en la parcel·la, que té autorització de la Confederació Hidrogràfica del Xúquer, construcció d'una depuradora per al tractament de les aigües residuals generades per l'activitat i construcció d'un centre de transformació per al subministrament d'energia elèctrica en la mateixa parcel·la.  
L'accés es fa amb una connexió amb la carretera C-3322 de Cheste a Llíria, i es deixa una zona de protecció de 50 metres en la qual es manté l'ús agrícola dels terrenys i es fixa el límit de les parcel·les destinades a l'actuació a 25 metres de la carretera.  
V. Quant al compliment del deure urbanístic de cessió, el projecte es concreta en aquests termes:  
De les reserves per a dotacions corresponents a un pla parcial d'ús industrial, es manté en la mateixa parcel·la la dotació d'aparcaments -que compleix l'estàndard mínim d'una plaça per 100 m2-, mentre que la resta de dotacions i l'aprofitament corresponent a l'Ajuntament de Cheste es transformen en una compensació econòmica que aquest ha de percebre, ja que, per la naturalesa dels usos i els aprofitaments proposats, no es considera oportuna la cessió de terrenys per a dotacions públiques locals en l'àmbit de la mateixa actuació. Aquesta compensació econòmica és acceptada per l'ajuntament de Cheste, en els acords plenaris del 28 de juliol de 1994 i 4 de gener de 1995. El seu import es justifica d'aquesta manera:  
Zona verda....10% s/ 40.274m2..2760e4n432 PTA/m2 = 1.208.100 PTA  
Parc esportiu..2% s/ 40.274m2...805m2x300 PTA/m2 = 241.650 PTA  
Equip. comercial..1% s/ 40.274m2...402m2x300 PTA/m2 = 120.600 PTA  
Equip. social..1% s/ 40.274m2...402m2x300 PTA/m2 = 120.600 PTA  
15% aprofit...15% s/ 44.156.225 PTA: 9.567.150 PTA  
 Total: 04.670.075 PTA  
S'ha pres un valor de sòl de 300 PTA/m2 i la cessió del 15 per cent de l'aprofitament se substitueix per l'import del 15 per cent del cost estimat per a les obres d'urbanització.  
D'altra banda, totes les obres de connexió amb les xarxes generals són a càrrec de l'actuació, i estan incloses en l'estudi econòmic i financer.  
De tot això, es conclou que el règim de deures, obligacions i cessions és equivalent al propi de l'adjudicatari d'un programa d'actuació urbanística.  
VI. La implantació de l'actuació demanada és adequada des del punt de vista de l'ordenació del territori, ja que s'emplaça en una zona en la qual el transport del raïm en temps de verema no és excessiu i està localitzada en una àrea amb denominació d'origen, descansa en una carretera en què la incidència del trànsit de vehicles generat per l'activitat és menor respecte a altres possibles carreteres de la zona (autovia de Madrid, carretera d'accés a Cheste, polígon industrial, etc.) i la necessitat de disposar terrenys agrícoles annexos determina la idoneïtat de la seua implantació de caràcter aïllat.  
L'actuació és interessant des del punt de vista del desenvolupament econòmico-social, tant a escala local com en l'àmbit de la comunitat, ja que no es limita a una simple inversió industrial, sinó que aporta accions d'interés comunitari amb transcendència per als agricultors de la Comunitat Valenciana, basades en el perfeccionament en el treball a través de l'ensenyament i l'aplicació de la millora del cultiu del raïm i de les tècniques més avançades d'elaboració existents. D'aquesta manera, s'indueixen beneficis socioeconòmics, com són la creació de llocs de treball directes, la revalorització del producte agrícola, la millora de rendiments de l'explotació agrícola, l'augment d'ingressos per increment del valor afegit del raïm produït, com a conseqüència de la seua major qualitat i de l'increment de demanda induïda en tenir assegurada la seua transformació i comercialització.  
VII. Es demana la reclassificació a sòl urbà d'una part de l'actuació, d'acord amb el que preveu la disposició addicional primera b) de la Llei del Sòl No Urbanitzable. No obstant, no es considera adequada aquesta reclassificació, ja que no s'aporta cap justificació que la motive i del projecte presentat es dedueix que es tracta d'una parcel·la aïllada, relativament allunyada, tant del nucli urbà de Cheste com de les poblacions de l'entorn, per la qual cosa no és previsible que en un futur puga configurar-se una trama urbana al voltant de la instal·lació, i el mateix funcionament de l'activitat no requereix que els terrenys estiguen classificats de sòl urbà. Al contrari, amb la filosofia de la Llei del Sòl No Urbanitzable és més adequat atribuir els usos i aprofitaments industrials demanats als terrenys, i mantenir-ne la classificació de sòl no urbanitzable.  
VIII. El conseller d'Obres Públiques, Urbanisme i Transports és competent per a elevar la proposta de resolució dels expedients tramitats conformement al procediment extraordinari de la declaració d'interés comunitari, segons l'article 20 de la Llei 4/1992, de 5 de juny, de la Generalitat Valenciana, sobre sòl no urbanitzable.  
IX. El Govern Valencià és l'òrgan competent per a l'aprovació de l'ordenació i definició de l'aprofitament urbanístic de la present actuació integral, en virtut del que preceptua l'apartat 2 de l'article 20 de la Llei 4/1992, de 5 de juny, sobre Sòl No Urbanitzable.  
Vistos els preceptes legals esmentats i la resta de disposicions legals aplicables, a proposta del conseller d'Obres Públiques, Urbanisme i Transports, el Govern Valencià  
ACORDA:  
Primer  
Aprovar definitivament l'ordenació urbanística per a instal·lar una activitat industrial d'elaboració, emmagatzematge, criança i embotellament de vins, en els polígons 13 i 14, parcel·les 91 i altres, en el punt quilomètric 82 de la carretera CC-3322, sòl no urbanitzable del municipi de Cheste, com a actuació integral d'interés comunitari a desenvolupar en els termes previstos en l'article 20 de la Llei 4/1992, de 5 de juny, sobre Sòl No Urbanitzable. Aquesta ordenació i declaració d'interés comunitari, i també l'adjudicació a què es fa referència en el següent apartat, se subjectarà a les condicions especials establertes en el present acord.  
Segon  
Adjudicar la referida actuació integral d'interés comunitari a favor de l'empresa C. Augusto Egli, SA.  
Tercer  
Condicionar l'atorgament de la llicència municipal al fet que la promotora designada complesca i satisfaça totalment les obligacions i càrregues de naturalesa urbanística, i també els compromisos que ha assumit al llarg de la tramitació de l'expedient, que quedaran afectats en favor de l'Ajuntament de Cheste. L'incompliment o la no satisfacció d'aquestes obligacions determinarà la caducitat d'aquesta adjudicació i de la declaració d'interés comunitari que té com a finalitat.  
Quart  
Tots els canvis que es produesquen en la titularitat de la promoció de la present actuació integral necessitaran que hi haja una autorització prèvia del Govern Valencià.  
Cinqué  
L'acord d'adjudicació expressat en l'apartat segon precedent, sense perjudici del que disposa el tercer, caducarà si en el termini de sis mesos, a comptar de la notificació, la interessada no hagués demanat, en condicions d'obtenir-la, la llicència municipal d'obres preceptiva. Així mateix, el termini màxim per a l'execució de l'actuació integral serà el que s'assenyale en la llicència municipal, amb un màxim de quatre anys. L'eventual declaració de caducitat de l'adjudicació l'emetrà, si arriba el cas, el conseller d'Obres Públiques, Urbanisme i Transports, al qual el present acord confereix les facultats necessàries amb aquesta finalitat, després de l'expedient instruït amb audiència de l'interessat i de l'Ajuntament de Cheste. Aquesta declaració, si es produïa, determinaria la suspensió temporal de la declaració d'interés comunitari de l'actuació integral fins que el Govern Valencià resolga una nova adjudicació d'aquesta o la seua suspensió definitiva.  
Sisé  
El desenvolupament de l'actuació integral s'ajustarà al projecte presentat per la promotora adjudicatària, llevat dels aspectes que resulten afectats per les condicions imposades per la declaració d'impacte ambiental del 15 de desembre de 1994. Aquestes condicions prevaldran i s'hauran d'assumir tant en els projectes d'obres que despleguen l'actuació com en el posterior manteniment i explotació de l'activitat vitivinícola.  
Contra aquest acord, que posa fi a la via administrativa, procedeix interposar-hi un recurs contenciós administratiu, davant la sala contenciosa administrativa del Tribunal Superior de Justícia de la Comunitat Valenciana en el termini de dos mesos, comptats des del dia de la seua notificació o publicació d'aquest acord en el Diari Oficial de la Generalitat Valenciana.  
Amb caràcter previ a la interposició de l'esmentat recurs serà requisit imprescindible que el recurrent ho comunique al Govern Valencià, de conformitat amb el que preveuen els articles 57.2.f) i 58 de la Llei Reguladora de la Jurisdicció Contenciosa Administrativa, i amb l'article 110.3 de la Llei 30/1992, de 26 de novembre, de Règim Jurídic de las Administracions Públiques i del Procediment Administratiu Comú.  
Tot això, sense perjudici de poder interposar-hi qualsevol altre recurs que es considere oportú.  
València, 22 de març de 1995  
El conseller secretari del Govern Valencià,  
LUIS BERENGUER FUSTER